Papersnake/gushiwen huggingface dataset:
与宗人某话旧
张四科（清代）

故里元正会祀同，夕阳饮猎记匆匆。马前锦雉援弓堕，河上榹桃对酒红。

频岁离忧头有雪，当时豪气耳生风。可堪多病松楸远，长作江湖听雨翁。
山行即事
吴师道（元代）

穿云渡水百盘回，身在青红锦绣堆。野老怪人冲雨过，牧儿疑绣看花来。

山林自足平生志，州县元非健吏才。但得翳桑无饿者，不妨归卧守蒿莱。
琼林宴恭和御制
徐元杰（宋代）

丹墀密勿对尧言，忠款拳拳实恋轩。
帝学缉熙方显行，圣心左右已逢原。
光昭宝画敷明训，仪侈琼林匝异恩。
百拜赓歌天日皎，报君惟有此心存。
游梁溪暮归
朱德润（元代）

古树呼风作雅音，石梁溪渡景沈沈。山横宿霭晓晴薄，人倚曲阑秋思深。

颍水空遗黄鹤恨，茂陵多感白头吟。栖迟莫厌归来晚，明月惊乌绕故林。
芳洲烟树
谢复（明代）

沙头二水分东西，树影横斜高复低。轻烟笼络半隐见，径路无媒春草萋。

老人一望眼无力，倚杖花间闻鸟啼。何如呼酒对鸥鹭，宠辱都从醉后迷。
江暮
晁说之（宋代）

何能浣客愁，长夏暮江头。
岚远疑无象，潮平似不流。
须臾云送雨，荡扬鸟随舟。
明年北归去，谈话未应休。
秦邮道中
张思齐（清代）

三十六陂水，孤城一覆盂。柳阴沿岸密，山色过江无。

井鍊仙人药，波浮明月珠。樊梁溪景好，画本借倪迂。
东塔六言二首 其一
孙觌（宋代）

翠竹含风袅袅，青山照水重重。窗户无人半掩，一龛香雾空濛。
春社礼成借用寺簿释奠诗韵呈诸同官
罗愿（宋代）

素餐深觉愧涟漪，后稷勾龙实吏师。平土至今犹有赖，配天在吏盖多仪。

操豚底用勤巫祝，饷黍行看媚妇儿。海内和平颂声作，登歌还有载芟诗。
偈颂六十首 其三十五
释昙华（宋代）

云门不负者僧来问，未免落在陷阱中。是你诸人若向者里会得，许你高步毗卢顶。
折杨柳行
曹丕（魏晋）

西山一何高。
高高殊无极。
上有两仙僮。
不饮亦不食。
与我一丸药。
光耀有五色。
服药四五日。
身体生羽翼。
轻举乘浮云。
倐忽行万亿。
流览观四海。
茫茫非所识。
彭祖称七百。
悠悠安可原。
老聃适西戎。
于今竟不还。
王乔假虚辞。
赤松垂空言。
达人识真伪。
愚夫好妄传。
追念往古事。
愦愦千万端。
百家多迂怪。
圣道我所观。
钱氏隐居三首
李流谦（宋代）

远树高低见，清溪曲折流。
草眠耕后犊，波泛狎余鸥。
醒醉无人管，登临各自愁。
扁舟大如叶，烂漫作春游。
望峄山
鲜于枢（元代）

东方巨镇宗岱宗，群山列侍臣妾同。西南崛起一万仞，却立不屈如争雄。

何年天星下天宫，坠地化作青芙蓉。

外如刻削中空同，阆风玄圃遥相通。我昔东游访青童，群仙招我游中峰。

悔不绝粒巢云松，失身误落尘网中。如今可望不可到，舣舟空羡冥飞鸿。

神仙可学事亦晚，安用屑屑悲秋蓬。吾闻峄阳有孤桐，凤皇鸣处朝阳红。

安得斲为宝琴献天子，为民解愠歌《南风》。
戏成白发二首
张镃（宋代）

朝朝摘白发，新生亦非黑。
纵使白不生，秃翁还讳得。
送化士
释慧方（宋代）

青春条风至，无情阐化机。法本自何来，要当探极微。

只在红尘中，忽见胜珠玑。虽然皆旧物，争奈昔人非。
放歌次实甫将别岭南韵
丘逢甲（清代）

仙不在菖蒲涧，佛不在风幡堂。劳君打包出东林、骑鹤离武昌。

与君携手南极旁，坐看东海恶潮撼乐浪、西峤战云连点苍。

地下斗麒麟，天上笯凤凰。有矢不得射贪狼，有弓不得挂扶桑。

三十六军尽女子，军中之气安得扬？乘轩三百人，济济何跄跄？

江南李花河北杨，天下方歌妩媚娘。瓮头揭取六一泥，放出北斗斟天浆。

上天谁禦蛟龙车？渡海谁驾鼋鼍梁？地下主者媪不翁，天上主者刘而张。

烈烈蚩尤魂，持头欲咋古帝轩辕黄。千秋万岁心徒伤，横来小者侯而大者王。

乃今置之祝融汪，古月不凉今月凉。不生不死，百草何用神农尝？

长剑玉珥鸣琳琅，北收黄河南收江，乾坤纳纳一钵藏。

筮亦不能短，龟亦不能长。赤手捧出日月双，九头之纪重纪天地人三皇。

北不尽幽燕，南不尽荆扬。呼取天孙为织裳、牵牛为服箱。

胡为乃与下界虮虱徬徨重徬徨。古来颜回为素臣、仲尼为素王。

华衮斧钺，笔削终日忙。有天仅倚杵，压头头不昂。

丈夫动辄计万世，毕竟几人遗臭与流芳。麟乎麟乎逢鲁圉，凤兮凤兮趋楚狂。

僬侥之民不自小，乃与龙伯大人之国相颉颃。天欲无三光，地欲无五常。

世间狐貉瞰人尽，更遣虎豹来九阊。与君相逢今日竟何日，非苏非李落日吟河梁。

三万六千椰酒觞，饱有荔枝饥槟榔。三生一穗沉水香，死不用青蝇吊仲翔，生不用金鸡下夜郎。

罗浮仙蝴蝶，作茧供衣裳。香溪之水春可航，朱明洞天径未荒。

送君此去吾亦隐，四百三十二君待我开草堂。麻姑、玉女、梅花、美人尽列侍，人间无此温柔乡。

噫嘻乎嗟哉！白云乡是温柔乡。
偈二十七首 其五
释绍隆（宋代）

牛头没，马头回，渠无国土。无位真人，突出难辩甚处。

逢渠击石火，闪电光得不得。
赠黄少卿二首 其一
刘摰（宋代）

仙翁来自太常班，再乞林泉捧诏还。养志秖为华发戏，无心宜共白云闲。

一樽未厌尘中客，双屐同跻雨后山。为寄东宫舍人语，五峰新句两难攀。
郴江百咏并序·砌台
阮阅（宋代）

翠珉斜倚若危梯，上出高城下枕池。
不但绮罗为戏事，又将台使补庐儿。
挽曾东轩二首
王梦应（宋代）

健笔千夫畏，长才四海空。
飞腾须掌制，危急逐乘骢。
国事笺天疏，臣心救日弓。
故人牛斗上，相见气如虹。
新年
刘敞（宋代）

流光无停期，二十忽复五。古昔如我人，功烈难遽数。

上天终无如，日月不少驻。三皇与五帝，回首焉得顾。

新年独何为，扰扰趁俗务。壮羞儿女态，浩叹觉已屡。

巍巍九重阙，象魏悬法度。木铎非仲尼，布衣欲何预。

沧溟百万里，乘桴意决去。顾世聊徘徊，非为取材误。

东风发幽滞，花彩映草树。烂醉苟自娱，终焉背时誉。
苏州有僧名虚生者，以诗要结善男女充报馆访员，傥亦所谓善知识也，戏题四绝句以谑之 其四
曹家达（清代）

维摩座上太荒唐，说法还将结习防。君是当时大弟子，散花兜取一身香。
抛球乐
佚名（宋代）

两行花窍占风流。缕金罗带系抛球。玉纤高指红丝网，大家著意胜头筹。
大翁携来诸物俱典尽各赋一绝 其三 砚
释函可（明代）

一片寒岩袖不离，云霞隐隐旧家遗。马肝食尽愁鸲鹆，拾得残砖写旧诗。
对雨寄朐山林番明府
李中（五代）

竟日如丝不暂停，莎阶闲听滴秋声。斜飘虚阁琴书润，

冷逼幽窗梦寐清。开户只添搜句味，看山还阻上楼情。

遥知公退琴堂静，坐对萧骚饮兴生。
张贞居神光楼看雨三首 其三
郑元祐（元代）

碧云千仞紫阳山，都在东风化雨间。细与阳春同霢霂，岸花汀柳亦斑斑。
南岳魏监庙曩自请奉祠恬於声利十余年来益闭
牟巘五（宋代）

全真闭户魏不琢，二纪怡然外世荣。
留得诗名皮陆集，到君句法有余清。
怨三三（登姑熟堂寄旧迹，用贺方回韵）
李之仪（宋代）

清溪一派泻揉蓝。岸草毵毵。记得黄鹂语画檐。唤狂里、醉重三。

春风不动垂帘。似三五、初圆素蟾。镇泪眼廉纤。何时歌舞，再和池南。
初春次文友韵
卫宗武（宋代）

原郊稚绿未成苍，芽甲森森似蝟芒。
急景不堪乌兔路，新年又见燕莺忙。
看看地列千机锦，冉冉风传百和香。
人事不如春事好，芳菲徒自满河阳。
依韵奉和司徒侍中壬子三月十八日游御河二首
强至（宋代）

当时御水始通津，遂作河生记此辰。
载籍不闻传故老，盛游相繼到今人。
金貂为政居从俗，画鷁连年出慰民。
锦绣匝堤箫鼓沸，风光流动一城春。
荔枝树
郑谷（唐代）

二京曾见画图中，数本芳菲色不同。孤棹今来巴徼外，

一枝烟雨思无穷。夜郎城近含香瘴，杜宇巢低起暝风。

肠断渝泸霜霰薄，不教叶似灞陵红。
送王炎弼赴山阳守以兵卫森画戟宴寝凝清香为
曾协（宋代）

盛世须材杰，高名动圣明。
一麾淮海去，青旆拥千兵。
减字木兰花 其一 杜南安和昌仙词见示次韵酬之
徐鹿卿（宋代）

狂吟江浦。不食人间烟火语。韦曲名家。也试河阳一县花。

群仙推去。暂寄岭梅清绝处。笑俯清溪。只有清风明月知。
赋得钓龙台送友人还闽
王称（宋代）

九原鹿迹何茫茫，五星东井熙炎光。无诸功成裂汉土，组练三千还故乡。

当时筑台青冥中，閒来垂钓沧江龙。屠龙技成去不返，至今百粤山河空。

台外苍山落平楚，台下江流自今古。野水荒烟古戍寒，落日精灵尚来去。

过客凭高眺远鸿，可怜何处听歌钟。愁云偏结谢端渚，海月长悬薛老峰。

故人旧隐螺江侧，曾共吟秋吊陈迹。此日南归兴不穷，别后登台好相忆。
寒菊
杨循吉（明代）

金蕊荧煌翠叶圆，移栽花屋最宜看。一冬斋阁深深闭，留待秋香到岁寒。
自笑
顾炎武（明代）

自笑今年未得归，酒樽诗卷欲何依。呼僮向晓牵长辔，觅妪先冬绽故衣。

黄耳不来江表信，白头终念故山薇。无因化作随阳雁，一逐西风笠泽飞。
登屴崱峰
徐元文（清代）

高峰直上势崔嵬，闽越雄州一柱开。路转千盘随石笕，崖临百柱耸丹台。

鸟飞天外山如镜，人到云中海似杯。便欲凌虚生羽翼，翛然绁马阆风来。
谒苏州守
刘过（宋代）

十年狂荡客征途，归为文章未剖符。
引臂欲攀天上月，回身却碍日中乌。
穷愁自是真男子，慷慨须投大丈夫。
闻道使鱼鳌海阔，特将香饵钓姑苏。
秋夜有怀二首 其二
李纲（宋代）

坐失金汤险，摇摇翠盖飞。空闻八骏御，不见六龙归。

天地干戈满，潇湘鸿雁稀。汉宫秋夜月，依旧照彤闱。
寄蒋自庵
顾逢（宋代）

破屋依萧寺，仅能容此身。
无心长自笑，一语不言贫。
议论思诸老，交游择好人。
名门谁解识，帽破与衣鹑。
暑伏偶书呈端祖抑之
白子仪（宋代）

岁时三伏每相承，雨汗居人因不胜。况是五弦均长养，何须六幕苦炎蒸。

中乾愿沃仙盘露，上赐堪加凌室冰。安得天风破烦溽，释然群动返清澄。
无题
钱寿昌（清代）

炉烟袅袅透窗纱，斗草人归日未斜。梁燕双飞莺对舞，东风间煞碧桃花。
和都运判院韵辄记即事 其七
张孝祥（宋代）

君诗我续貂不足，曹郐大楚非匹俦。要知二人唱必和，异日盛事传中州。
经隐岩旧居（一作怀旧游）
张乔（唐代）

夜久村落静，徘徊杨柳津。青山犹有路，明月已无人。

梦寐空前事，星霜倦此身。尝期结茅处，来往蹑遗尘。
入城舟中作
陆游（宋代）

棹边蘸岸挼蓝水，篷外横空破墨山。
更著滩头一行鹭，此身真在画图间。
和区天民游剑潭
查元鼎（清代）

寒潭谁掷剑，终古化龙腾。长忆凌霄客，而无咒钵僧。

虹藏江弄影，光耀水生棱。空际盘旋舞，秒波分外澄。
同三兄安公亭看雨
韩维（宋代）

高堂六月苦炎曦，雨逐轻雷过后池。
水面凉生跳赤鲤，林端声寂语黄鹂。
翠深岸篠无风乱，红重蔷薇到地垂。
清景虽嘉欢意少，白头支策坐题诗。
冬日移舟入峡避风
戴复古（宋代）

棹入黄芦浦，惊飞白鹭群。
霜华浓似雪，水气盛于云。
市远炭增价，天寒酒策勋。
同舟有佳士，拥被共论文。
贺新郎（送赵师之江州）
葛长庚（宋代）

倏又西风起。这一年光景，早过三分之二。燕去鸿来何日了，多少世间心事。待则甚、功成名遂。枫叶荻花动凉思，又寻思、江上琵琶泪。还感慨，劳梦寐。

愁来长是朝朝醉。剗地成、宋玉伤感，三闾憔悴。况是凄凉寸心碎。目断水苍山翠。更送客、长亭分袂。＿＿山前梧桐雨，起风樯、露舶无穷意。君此去，趁秋霁。
首夏二首 其二
吕本中（宋代）

空庭下疏箔，乐此树荫美。鸟声相续来，百种皆可喜。

日长少文字，俗事不到耳。开窗略须夜，月露欣瀰瀰。

颇念闲居乐，感叹投笔起。吾家老清源，爱我入骨髓。

还家治场圃，唤我共料理。会同江海去，更欲附船尾。

平生跨款段，不敢废鞭箠。谁云马中龙，一日有万里。

卜邻吾所知，江晁老兄弟。
次韵子文秋兴
朱弁（宋代）

逸兴常时有，逢秋一倍多。山长含楚雨，天远接吴波。

寻壑同元亮，浮家伴志和。钓竿行入手，还着向来蓑。
病后夏初杂书近况十首
方回（元代）

初扫蚕今欲茧时，无朝无暮雨垂垂。
渔家长价蓑衣贵，种户流涎麦饭迟。
跬步过从难跋步，等閒脱着系安危。
肉芝石髓身中有，可向山灵遽朵颐。
题揭梅窗诗卷二首 其二
萧立之（宋代）

金膏水碧须沧海，万里扬帆东更东。我辈欲为千岁计，古人还是几生功。
皇后阁春帖子
许应龙（宋代）

腊前三白兆年丰，即更弥旬雪满空。
岁籥未经春已到，从今物物被和风。
满庭芳 郑圃看菊，并柬主人，即用王大令词原韵
洪炳文（清代）

何处寻芳，满城风雨，秋残又值元冬。柴桑高士，隐约在篱东。

种元黄花满地，恍身入绣谷罗丛。更难元，写生妙笔，画老圃秋容。

山房开柿寿，屏供翡翠，鸟唤芙蓉。华堂丝竹，异曲同工。

惜少红墙擪笛，夸按拍，豆子玲珑。雅爱此，望衡对宇，佳客有时逢。
重过友人花下歌
吴梦旸（明代）

忆昔曾醉故人家，满檐春雪吹梨花。
花开花落今几度，为问客颜得如故。
故人老去犹故心，折花忆我相思深。
重来看花花益好，可惜看花人尽老。
此时花里春风颠，此时沽酒莫论钱。
当杯但畏花欲落，且向花前同醉眠。
若过君家能醉杀，便须埋我在花前。
赠石工二首
姚勉（宋代）

削玉裁成巧自然，云根水骨更无坚。
不知可助娲皇否，补取人间缺处天。
和答友人 其二
符锡（明代）

攫虎材微不自程，朅来坰外酌幽馨。小山坐见生秋色，大药谁能驻鬓青。

客有可人期看竹，家无一事谩谈经。因君剩爱春湖色，欲买渔舟系短亭。
恭题宣庙画所翁画龙图
吴宽（明代）

黑云作雨初收脚，似有飞龙露头角。
恍然拈笔欲写之，目眩金头仍走却。
所翁好龙非好真，真龙自为龙传神。
小臣稽首不敢视，龙去鼎湖经几春。
送宋封公归齐
董其昌（明代）

表海重闻有太公，莺花千里送归鸿。因看练影临吴苑，又带琴声过鲁宫。

南极一星辉岱麓，高岗三凤瑞河东。方知碧落旌幢会，即在鸣珂里第中。
虞永康生日
魏了翁（宋代）

良知谁不有，靡究复靡届。
寸心日月明，万里天地解。
握机洞消长，观物了成坏。
推行济四海，小试未为隘。
姓名既转闻，正恐世纲挂。
相期久远看，力与支末派。
建立天地心，透彻义利界。
即兹奉君寿，行矣良处劢。
同程鱼门舍人曹习庵宋小岩两编修吴白华姚姬传两吉士集王梦楼侍讲斋中分端得观字
赵文哲（清代）

川冰鉴恬鳞，林霰集阳翰。平生岁寒心，出门轸三叹。

彼美惠久要，赏音及残爨。新故交自并，升沈道岂判。

转令感激平，弥觉言笑晏。家酝清且醇，款款陈玉案。

既醉讵忘归，隆思理还乱。日月逝不居，俯仰有殊观。

一诵《鸡鸣》篇，永怀矢申旦。
老翁吟
邵雍（宋代）

皤然一老翁，凡百事皆慵。
旧物不尽记，故人难得逢。
幽花浑在雾，残梦半随风。
只且愿天下，时和与岁丰。
去八月同张文饶考试始遂言集执经问道至今不敢忘因成二诗 其二
晁公溯（宋代）

通变莫如易，韦编存至今。如传仲尼手，尽见伏羲心。

此去被清问，岂惟蒙赏音。要通天下志，观象得惟深。
曹仁宪谨荣寿 其四
陈词裕（清代）

翩彼飞鸮集泮林，八千椿算翠森森。华封晋祝麦邱颂，是采芝图嗣旧音。
简王长元次元时复欲入都
吴则礼（宋代）

跛跛鬓毛短，娟娟春日长。
繁花丽泽国，叠鼓掺渔阳。
唤婢理双丽，遣儿谋一觞。
惟知作寒食，那复问殊方。
石鼎官芽滑，铜盆井水凉。
有时拈拄杖，随意坐胡床。
涎涎定巢尾，咬咬求友吭。
篮舆元落眼，豆饭或撑肠。
楚柁连江色，淮天著雁行。
关侬五斗粟，老子复游梁。
古意 其二
邹汉勋（清代）

黎绿委涂泥，瓦砾积其上。轩于遭溉植，生意日张王。

但当挟衡纩，宁复具节亮。改驾故靡艰，勇去亦何望。

惟恐百年至，荣寂同归丧。
海棠
何希尧（唐代）

著雨胭脂点点消，半开时节最妖娆。

谁家更有黄金屋，深锁东风贮阿娇。
归舟已具李宪楼仓有约盗贼梗道见避乱者可怜 其一
戴复古（宋代）

岁律又云莫，临风咏式微。两台方有约，一棹未成归。

夜宿三家市，天寒百衲衣。豺狼当道路，鸥鹭亦惊飞。
送法照
薛师石（宋代）

论著天台教，诗参左纬来。
閒行过蓬荜，相对坐莓苔。
讲席虚前月，重游约后回。
仍闻藏禊帖，应放为吾开。
送别（二首）
董少玉（明代）

飞尽杨花别，相看不自由。
征人望绝塞，少妇倚空楼。
易换春前色，难听角里愁。
无情江上水，日日送行舟。
辛未二月李氏园看桃花同啸麓作
陈曾寿（清代）

烟染寒柯气已新，废垣高下接田畇。半篙初动鳞鳞水，一簇遥看淡淡春。

曾悔流连偿永忆，难移寥泬现前尘。俗缘重后违仙隐，漫效渔人更问津。
二山九日示铁克刚
黄镇成（元代）

九日南州尚滞留，高风寒雁独登楼。自怜白发难为客，欲买黄花只负秋。

南国美人鹦鹉赋，北庭公子骕骦裘。不愁大地风霜苦，更拟吹笙过十洲。
奉怀粹之戏成
李弥逊（宋代）

期人不至伤秋晚，觅句无工愁夜长。谁与寒窗催好梦，几重白氎一盂香。
重阳
嵇曾筠（清代）

秋老西风滞雨声，今朝重九报新晴。晓霞海色明吴甸，飞翠岚新入越城。

百尺凭楼堪送雁，数竿戛玉胜吹笙。紫萸黄菊何心觅，香稻连畴足晚成。
巡社纪事
谭垣（清代）

稻陇转平埔，驱车入武洛。旌竿绕寒云，戍楼晓明柝。

土目跪前迎，庶番互联络。社丁虽稀少，勇壮俱超跃。

昔在大泽机，旧址连岩崿。日与生番伍，趋走类猿玃。

自从归化来，薰蒸销狞恶。移社向中田，妇子安耕穫。

我来宣皇仁，毋使逢不若。山鬼应从风，祥和遍村落。
含笑花
萧崱（宋代）

肥样凋成玉色仙，碧瑶幢里粲婵娟。
道渠解笑何曾笑，只合更名小白莲。
祈雪雾猪泉出城马上作赠舒尧文
苏轼（宋代）

三年走吴越，踏遍千重山。
朝随白云去，暮与栖鸦还。
翩如得木狖，飞步谁能攀。
一为符竹累，坐老敲榜间。
此行亦何事，聊散腰脚顽。
浩荡城西南，乱山如玦环。
山下野人家，桑柘杂榛菅。
岁晏风日暖，人牛相对间。
薄雪不盖土，麦苗稀可删。
愿君发豪句，嘲诙破天悭。
瑶琴怨
张玉娘（宋代）

凉蟾吹浪罗衫湿，贪看无眠久延立。欲将高调寄瑶琴，一声弦断霜风急。

凤胶难煮令人伤，茫然背向西窗泣。寒机欲把相思织，织又不成心愈戚。

掩泪含羞下阶看，仰见牛女隔河汉。天河虽隔牛女情，一年一度能相见。

独此弦断无续期，梧桐叶上不胜悲。抱琴晓对菱花镜，重恨风从手上吹。
寄同年宗兄桐江府判去言五首
方回（元代）

秋崖犹子蛟峰弟，同榜三人老弟兄。
君玉中尝辞直指，去言晚乃佐专城。
题婺州永康县延真观松石
赵抃（宋代）

岁寒姿性禀于天，一变人疑换骨仙。操是寒松心是石，始终全类古真贤。
庆元二年皇后册宝十三首
佚名（隋代）

光佑晏宁，惠慈燕喜。
寿仁病崇，家邦均祉。
懿文交举，台册嗣美。
维亿万年，爱敬惟似。
题灵岩
鲜于侁（宋代）

马烦箠策车驰毂，终岁尘劳常碌碌。
喜闻岩寺在山中，路转清溪入幽谷。
乍行山口疑洞天，穷深一上翻平田。
千层台殿隐林木，四面石壁生云烟。
山僧迎门笔相揖，为语祖师存德迹。
屈指于今八百年，已在西来达摩前。
鹤鸣飞止黄金地，锡杖涌起清凉泉。
境称四绝名天下，天台石桥乃其亚。
千峰不改岁寒时，一水最怜秋月夜。
半生游学颇艰辛，且向空山老此身。
也知方丈安禅处，解笑东西南北人。
县学落成百韵
王十朋（宋代）

炎正中微后，皇家再造年。斯文天未丧，吾道圣相传。

黼扆端周冕，岩廊拱舜弦。宸章丽朝日，奎画焕中天。

贾马朝丹阙，皇夔捧御筵。云龙庆相遇，星凤快争先。

金马袍披锦，戎亭帐褫毡。崇儒符汉武，复古慕周宣。

方议成均制，仍增博士员。伫观旂茷茷，行贲帛戋戋。

词赋扬群彦，贤良策万全。圜桥汉亿万，鼓箧鲁三千。

狂客休歌凤，骚人肯钓鳊。文风畅蛮貊，士气压腥膻。

王化诚无外，吾邦素自偏。鱼盐人竞习，刀笔世相沿。

甘学樊迟稼，纷求许汜田。揶揄戏缝掖，膜呗奉真诠。

未振寒乡陋，那经杀气缠。闾阎森白刃，庠序燎寒烟。

断简嗟何考，青衿痛自怜。诗存伤瓠叶，礼废忆豚肩。

磬碎交州石，弓焚矍相弦。水流空涣涣，草碧自芊芊。

有识思兴起，无知分弃捐。桑弧谁复射，城阙孰思还。

弟子贫原宪，先生冷郑虔。嗣音几泯灭，素业遂迍邅。

屡应三年诏，曾微万选钱。龙门无几到，虎榜不多联。

愈赋徒伤感，郊肠厌炒煎。儒冠空叹误，铁砚莫知研。

白日非偏照，寒灰自不然。百年嗟委靡，今日幸夤缘。

令尹真人杰，同僚命世贤。崔丞老文学，梅尉旧神仙。

乐善诚何笃，承流志更专。下车伤弊俗，修泮慕遗编。

浮议畴能夺，良谋断不愆。商财方萃聚，卜日肯迁延。

役命诸生董，基谋爽垲迁。邓林搜蓊郁，淇竹剪婵娟。

秘殿雄千尺，脩廊跨百廛。虹梁挂天宇，云栋轶星躔。

缥缥飞鸳瓦，沉沉耀采椽。沚茂春色早，坛杏午阴圆。

方沼分寒溜，明窗瞰碧涟。前山昂马首，胜地夺龙眠。

瀑水灵源近，箫峰秀色妍。规模何廓廓，气象更绵绵。

先圣风流远，新宫象貌鲜。森罗龙衮列，肃穆雁行连。

剑佩星辰上，丹青日月边。衣裳明黼黻，冠冕饰纮綖。

祀事脩崇报，心斋务至蠲。新仪仍再习，吉日已重涓。

漏箭催庭燎，鸾刀待饩牵。充庭端弁服，夹道拥车骈。

秉笏趍帷幄，升阶省豆笾。馨香登黍稷，肥腯荐牲牷。

蔬撷罗芹藻，鱼羞备薧鲜。牺尊澄玉液，宝篆喷龙涎。

荐裸仍更貌，观瞻竞曲拳。礼文稽戴郑，乐舞奏韶卷。

设礼筵初秩，登门屦已填。盍簪联桂玉，纫佩杂兰荃。

饰喜捐丝竹，论文具管笺。献酬咸偻伛，进退各周旋。

挥麈谈飞屑，濡毫思涌泉。妙词歌郢客，醉墨洒张颠。

共喜从于迈，俱忘咏式遄。武纷堂上接，衣拥坐隅褰。

父鄙金籯满，师誇腹笥便。雩风开性柳，教雨长材楩。

鼓瑟求曾点，攀鳞至闵骞。水平翻振鹭，天阔戾飞鸢。

莺思友迁木，骅群尽著鞭。草空收七壁，雀过堕三鳣。

道也将行矣，辰乎盍勉旃。搜寻罗简札，点勘费丹铅。

洁净穷爻象，温柔考注笺。典谟稽古学，仓制究残编。

异教排韩子，遗绖抱玉川。壮夫羞篆刻，童子悟幽玄。

道德勤钻仰，文章变俨骈。科名真溷尔，翰墨盖游焉。

雪耻终兴越，成功必霸燕。真成两阙里，别是一陶甄。

化出文翁表，功居范宁前。声莘终不朽，琬琰岂须镌。

未学成鸠拙，穷居类兔跧。肠枯无锦绣，门冷乏貂蝉。

箪食虽云乐，藜床已厌穿。室空司马壁，食窘鲁公饘。

误拜殽陵赐，长怀渭水畋。断弦音寂寞，抱玉涕潺湲。

览镜时犹在，焚舟志益坚。燕归欣遇厦，鱼得敢忘筌。

愿赴功名会，终归造化权。唯凭大炉火，早晚铸颜渊。
醉中排闷 其一
谢逸（宋代）

白发逢春老更狂，衰颜得酒脸生光。旋张裙幄林中醉，不管槐花开后忙。
夙兴
陆游（宋代）

幽梦回千里，高城转五更。
窗虚送月落，竹动喜风生。
自笑行安往，犹思坐待明。
郊居少僮仆，手自辟柴荆。
送翁灵舒赴越帅分韵得欲字
戴栩（宋代）

越峰罗四围，越水镜相烛。
我昔扁舟来，十日看不足。
天垂禹祠旁，海入秦望曲。
荒寒暝色归，牛背下鸲鹆。
兴亡百粤乡，挽仰千载俗。
恨我劣风骚，眼到笔不属。
君今挟此游，万象困搜斸。
有类古蹻将，敌勍乃所欲。
市驱羲献军，降竖元贺纛。
箦勋六义右，正始渺丝粟。
秋风吹虫声，桂菊渐结束。
京华万种身，聚散棋着局。
吾徒日夕偕，文字当杯醁。
奈何夺此翁，为我谢州督。
和监簿山中自寿
林景熙（宋代）

梅传春信菊延秋，万壑千岩引胜游。
明月半船招贺监，清风满袖挹浮丘。
意间自得琴书乐，身隐犹怀畎亩忧。
但得八荒皆寿域，饭疏饮水亦何求。
宁宗登门肆赦二首
佚名（隋代）

帝乡于郊，荷天之休。
五福敷锡，皇明烛幽。
云行雨施，仁翔德游。
圣人多男，歌颂九州。
罗稚川山水十韵为甬东应可立题
乃贤（元代）

平生丘壑趣，偶向画中传。雨气千峰外，江流落日边。

蘼芜青满渚，芳树绿参天。眇眇溪云净，涓涓石溜悬。

崖巅何处阁，谷口小家烟。渔唱来秋浦，僧钟落夜船。

瞥惊飞鸟过，疑有蛰龙眠。竹径能留客，桃源竟得仙。

丹青誇绝代，赋咏藉名贤。千古沧洲意，含情忆稚川。
旧馆夜雪投静上人
释居简（宋代）

雪重官塘滑，堆篷扫不消。闻钟寻近寺，转港识飞桥。

肤粟寒初起，衣棱煖不朝。主人无木佛，泥佛不中烧。
磨崖颂
吴杭（宋代）

周雅久不复，楚骚方独鸣。
溪蛙弄气态，污我萧湘清。
二公好奇古，大笔时纵横。
磨崖勒唐颂，字字飞琼英。
云烟借体势，水石生光精。
浯溪在僻地，自是闻正声。
名传播夷夏，孰贵燕然铭。
弦歌入商鲁，永与神仙听。
江流不可韵，此文如日星。
送宋端明知成都
梅尧臣（宋代）

伯仲俱邦栋，朝廷倚以隆。
出为周九牧，入是汉三公。
岁易星辰转，天均雨露同。
威声满河北，事业出山东。
赋压临邛马，文高益部雄。
英灵当自伏，教化已先通。
壳骑花川隘，壶浆锦里空。
道途来笮马，都邑贵郫筒。
刀梦殊祥後，锋车急占中。
春江须爱赏，花凤在梧桐。
送元思师
王灼（宋代）

思师讲法华，众说积丘坟。
尝扰师子座，受降千人军。
犹嫌文字传，圣域未策勋。
欲唱江南曲，试披楚塞云。
良才大蔽牛，匠者宜挥斤。
箭锋或相直，对面同一欣。
古人得解脱，乃不厌多闻，
归业阅故书，请以道眼分。
示僧 其二
释慧空（宋代）

赵州狗子无佛性，咬人更不存性命。大悲千手不能遮，跋陀那龙侧耳听。
沁园春·一笛横风
刘过（宋代）

一笛横风，稳转船头，系楫大江。还有人争说，鸣琴手段，教侬重吐，锦绣肝肠。不复少年，插花槌鼓，雅意在乎云水乡。阳关泪，笑琼姬犹恋，奇俊王郎。谈兵齿颊冰霜。有万户侯封何用忙。借烟霞且作，诗中队仗，鹭鵷已是，归日班行。收敛平生，筹边胸次，以酒浇之书传香。消凝处，怕三更枕上，疏雨潇湘。
雷殿画壁
邓韨（明代）

艺苑有精能，凝神始臻理。
笔端具天人，难以茫昧拟。
致道古仙具，山水丽清美。
雷宫设像画，种种尽其技。
画得宋名手，善造天神鬼。
淳古出遒逸，意态得深旨。
左壁挟风云，沙砾卷空起。
有神操火具，怒目流狞视。
当其焰所及，妖窟荡无址。
右壁已淋落，云气来纚々。
似闻轰雷车，不及掩其耳。
南壁云骖驔，霆旌建旗鼓。
有神被介胄，躯伟髯奋紫。
执殳见真宰，如以职备使。
北壁当晦冥，相去不辨咫。
有神手天瓢，九龙运其水。
势欲翻九河，雷伯鼓未已。
社神走阗阗，恐惧违詈棰。
白旆扬云表，奉令察臧否。
灵祠本清肃，长夏颡无泚。
入门见壁画，鲜不生战葸。
假令革其顽，像教良有以。
邑史有朱生，运笔妙莫齿。
吮豪追其踪，三叹逊前轨。
道玄貌冥狱，施帛日云委。
惟以神妙故，归命杂悲喜。
岁月如水流，艺学日零圯。
君看郭恕先，画妙托仙死。
从冠军建平王登庐山香炉峰诗
江淹（南北朝）

广成爱神鼎，淮南好丹经。此山具鸾鹤，往来尽仙灵。

瑶草正翕赩，玉树信葱青。绛气下萦薄，白云上杳冥。

中坐瞰蜿虹，俯伏视流星。不寻遐怪极，则知耳目惊。

日落长沙渚，曾阴万里生。藉兰素多意，临风默含情。

方学松柏隐，羞逐市井名。幸承光诵末，伏思托后旌。
铜雀瓦砚
舒岳祥（宋代）

摩挲岁久马肝死，洗涤尘开鸜眼鲜。
铜雀何人收废瓦，铭文犹记建安年。
宿灵山示月上人
释德洪（宋代）

地灵形胜自天成，山色溪光泼眼明。北岫飞来么凤落，东邻相去一牛鸣。

霜筠绕寺秋无数，璧月临轩夜更清。已约高人结莲社，他年香火寄馀生。
题姑苏邵氏园居
梅尧臣（宋代）

积水夫差国，闲居鲁叟心。
石科云起润，城角竹连阴。
燕入池塘晚，花开岛屿深。
应当效疏傅，不惜橐中金。
题天龙庵
吴希贤（明代）

白云西畔是天龙，醉眼摩挲认旧踪。他日青山赋招隐，隔溪流水数株松。
再还宜丰寺
灵一（唐代）

再寻招隐地，重会息心期。樵客问归日，山僧记别时。

野云阴远甸，秋雨涨前陂。勿谓探形胜，吾今不好奇。
安平城阅武宴集 其一
范咸（清代）

牙幢直上赤嵌城，鼓吹高传画角声。持节绣衣周内史，櫜弓铁甲汉家营。

盛时狝狩风还古，海外烟尘静不惊。閒煞熊罴击刁斗，承平是处久销兵。
百字令 自题《留云洞》传奇后
洪炳文（清代）

名山深处，羡神仙多暇，搜罗材士。列宿云台今再见，武达文通而已。

九转还丹，一龛入定，富贵今来矣。人生如梦，卅年岁月如驶。

行见东慑扶桑，北通渤澥，更南穷交址。从此戎羌臣服尽，无复风尘飙起。

水截蚊鼍，陆剸兕虎，足了中原事。滔滔天下，洞真仙子谁是。
赠吕文在
苏景熙（明代）

两鬓白于雪，一冠高切云。巉岩馀齿在，弃置少年群。

动辄虚千古，或时惊一军。酣来诗数首，不遣外人闻。
万年欢
张纲（宋代）

岁晚寒凝，正冥舒四叶，梅吐孤芳。庆诞佳辰，开筵盛集萱堂。合坐春回锦绣，卷帘处、花簇笙簧。除乐禁、初许闻韶，应时欢宴何妨。人言富贵最好，算有谁能兼，福寿康强。自是仙姿，天教占取恩光。百和重添宝炬，十分劝、频举瑶觞。仍教画、家庆新图，要看兰桂成行。
阻风宿大信口
梅尧臣（宋代）

东梁如印蚕，西梁如游鱼。
二山夹大江，早暮潮吸嘘。
解舟辞姑熟，速欲还吾庐。
风逆未可前，泊浦近烟墟。
波中事网罟，乘月多夜挐。
冰滩聚鸣雁，霜葭正疏疏。
是时昴毕中，旷渺天地虚。
静坐人已眠，我虑久洗如。
自起取美酒，独酌邀蟾蜍。
蟾蜍射白光，入盏亦踌蹰。
醉本不解舞，欲揽常娥袪。
昔对谪仙人，此意复在予。
既醒裂尺素，立作数行书。
寄与青山冢，精灵其有诸。
静观堂十偈 其七
汪晫（宋代）

长空一望如水碧，泉涧幽幽风淅淅。惊人暑退寒渐生，蓼染春红映素壁。
通旟（七言绝句一百首，录十首）
阮汉闻（明代）

九天为正旧劳臣，铁岭江陵袚濯新。
千古几多功罪事，重轻疑处剖须真。
读宛陵先生历览昔贤皆泯泯寻思鲁叟自波波 其二
陈献章（明代）

著渔蓑了唱渔歌，受制江山老奈何。溪上女儿閒抹鬓，东尘西市走波波。
登终南山得句
开元儒士（唐代）

野迥云根阔，山高树影长。
次韵程相公以柳湖久涸辄引蔡水溉注感而成咏
苏辙（宋代）

老鱼呴鬣困无津，凿破灵河涨旧濆。
明月还从沙渚见，红尘却旧柳堤分。
急泉垂下长虹尾，駴浪飞来白鹭群。
范蠡如闻应更爱，解摇双乐入西曛。
王立之园亭七咏 其三 大裘轩
谢逸（宋代）

小人拙生事，三冬卧无帐。忍寒东窗底，坐待朝曦上。

徐徐晨光东，稍稍气血畅。薰然四体和，恍若醉春酿。

此法秘勿传，不易车百两。君胡得此法，开轩亦东向。

苏公名大裘，意岂在万丈。但观名轩心，人人如挟纩。
懒瓒和尚赞
释智遇（宋代）

石林冰冷，粪火芋香。
深拨浅得，滋味最长。
自嘲二首之一
陈衍虞（清代）

犹余如戟旧须眉，独惜蓬蓬半短丝。往日衣冠真负罪，兹时进短转堪悲。

重经野火难留草，可是城舂向蓄髭。此后行吟休披发，好从烟艇觅鸱夷。
题郑所南推篷竹卷
宋无（元代）

要写秋光写不成，愁凝苦竹淡烟横。叶间尚有湘妃泪，滴作江南夜雨声。
河汾逢王存纪参政二首 其一
薛瑄（明代）

京师一别几经秋，汾水相逢话旧游。柏府久传名誉美，薇垣今见事功优。

典衣祗拟通宵饮，投辖都无半日留。又复匆匆成两地，朔风何处送鸣驺。
题李典仪云东卷
程本立（明代）

母老今犹健，儿行久不归。
一官淹白首，万里梦斑衣。
越郡东溟阔，秦关西日微。
只将双泪眼，日日看云飞。
送惟良上人
刘禹锡（唐代）

高斋洒寒水，是夕山僧至。玄牝无关锁，琼书舍文字。

灯明香满室，月午霜凝地。语到不言时，世间人尽睡。
谢檀敦信送柑子
黄庭坚（宋代）

色深林表风霜下，香著尊前指爪间。
书後合题三百颗，频随驿使未应悭。
挽钝斋先生许象州三首
李昴英（宋代）

家学存斋授，渊源自晦庵。
魁文行海内，师道重天南。
衔未冰条一，州才刀梦三。
芳名却千载，俎豆拜祠龛。
四更月落徐君送余下船
姚燮（清代）

月落万山低，潮来风益凄。断沙明荻雁，大野语霜鸡。

握手当寥阔，投心入窈迷。借歌渭城曲，抵得白铜蹄。
鸿门舞剑歌
汪宗臣（宋代）

黑云压垒骓嘶风，荆轲聂政粗豪同。
舞筵闪动青蛇影，焉知火豪生真龙。
一剑剡剡匹夫勇，一剑翼翼随西东。
壮士长戈气罥虹，扫开霾曀曦光融。
尊前张胆不为屈，生彘脔割吞群凶。
子房笑语指顾顷，奚啻脱车深淖中。
平阳豪谱炎精动，玉蜿蜒夜当其锋。
秦关恍服汤武出，赤帜弥张天下雄。
金刀赫灵汉剑奋，乌江落日楚剑空。
美人没草骓没水，项庄何处鸣秋蛩。
金丹诗四十八首
张继先（宋代）

乘龙驾鹤不须惊，此是金丹一粒灵。
五色云龙腾海底，九回风虎到天庭。
琼花合处看壬癸，紫府交时藉丙丁。
此理要明非下士，除非名是少微星。
再至会稽
郑獬（宋代）

自怜多病趁朝稀，合引朱轓东路归。
名姓未通丹陛下，梦魂已过浙江飞。
人生如意即为乐，世事惊心渐觉非。
正是春风催酒熟，蝤蛑霜饱蛤蜊肥。
题赵祖文画
张镃（宋代）

破烟飞鹭不排行，林外青山閟晓光。
村犬吠人循岸走，见成诗句省思量。
和胡应祥游石井韵
陈文蔚（宋代）

世间潢潦水，可叹无根源。盈满涸可待，骤雨空翻盆。

鹅峰此邦镇，秀润草木繁。泄为石井泉，永与天地存。

平湖十顷开，风漪绿荷翻。意共一脉落，高下相吐吞。

清游二三丈，归途月黄昏。咫尺阻同集，笑我真惮烦。

相期一朝去，雷电当飞奔。鞭龙起为雨，微功不须论。
赠了老
吕本中（宋代）

前年见公沧海上，法会堂堂万骑将。今年见公浙河东，犹是当时旧老翁。

送行更有天童老，骐骥齐驱猎霜草。野狐射干胆欲破，不但独喷群马倒。

我衰且病百念绝，便得从公不为早。忘情遁迹亦未是，言与不言俱一扫。

世人扰扰不归家，公行问渠有何好。
挽平城王户侯
魏时敏（明代）

唾壶敲未缺，华表鹤重过。一将英雄尽，三军感慨多。

城笳悲落日，营柳掩閒戈。戎马经行处，空闻野鸟歌。
太保墩
王畿（明代）

孤屿潆洄古堞东，溪山胜处着神丛。春浓游屐迷苍雾，月黑渔舟上晚荭。

千载国殇存社鼓，百年劳吏听晨钟。于今谁识城乌夜，羌笛横吹击柝中。
恋绣衾 其二
赵时奚（宋代）

江南烟水几万重。记玉人、花底旧容。待欲寄、飞鸿信，望前山、夕照冷红。

塞笳月下声凄楚，怨百花、春事梦空。倩谁共、东君说，把阳和、分付朔风。
祠山解后陈舒州
释居简（宋代）

盍步花砖草制书，尚烦丐外替中除。肯堂肯室五经笥，难弟难兄三凤雏。

家学不逃钟鼎贵，野情弗与隐沦疏。乾坤肯负真宏博，聊为斯文发绪馀。
偈颂一百零四首 其一○四
释绍昙（宋代）

百戏场中赛锦标，蜜脾古马舞儿多。头筹暗被夺将去，行主喃喃强说呵。
孤城
王安石（宋代）

孤城回望距几何，记得好处常经过。
最思东山烟树色，更忆南经秋水波。
百年颠倒如梦寐，万事乖隔徒悲歌。
应须饮酒不复道，今夜江头明月多。
早春闲游
张籍（唐代）

年长身多病，独宜作冷官。从来闲坐惯，渐觉出门难。

树影新犹薄，池光晚尚寒。遥闻有花发，骑马暂行看。
蕺山戒珠寺寺王右军故居也
高翥（宋代）

叶叶东风吹客衣，昌安寺裹晚游时。
欹斜竹屋羲之宅，磨灭经幢率府碑。
佛化是谁留实相，鹅亡犹自见方池。
逢僧小作煎茶供，略问源流笑不知。
松涛
何玉瑛（清代）

轮囷老干郁千寻，万籁销沈听远音。风雨五更惊鹤梦，波涛一院起龙吟。

檐前水讶倾银汉，空外声还答暮砧。雨滴芭蕉风戛竹，一般幽韵谱瑶琴。
黑山
释绍昙（宋代）

佛祖仰望不及处，暗昏昏地悄巍巍。
放开闪电光中路，拶著全身陷铁围。
天水鉴对月
元淮（元代）

昨夜新霜酿晓晴，晚霞入海耀南闽。可怜天际乡关月，也到金渊照旅人。
方彦稽母安仁县太君黄氏挽辞 其三
黄裳（宋代）

来处缘应异，归时寿已稀。校雠孙继子，无限是春晖。
感昔
陆游（宋代）

八阵原头纵猎归，割鲜藉草酒淋漓。
谁知此夕西窗里，一盏青灯独咏诗。
高峰塔
赵抃（宋代）

上石披松十步劳，下窥人物见秋毫。嗟谁更向孤峰顶，树塔孤撑碧落高。
朱明洞怀葛稚川
曾迁（明代）

云萝寂寂倚苍苍，古洞犹传不死乡。丹灶夜留明月鍊，金泥春带落花香。

骖鸾月下三山近，化蝶岩前一梦长。我亦狂游勾漏令，玄珠何处更求方。
屴崱朝曦
林鸿（明代）

天地有神气，屴崱东南青。高标穷碧落，连峰走沧溟。

深探地无际，远见日初出。蜃气乍苍凉，龙光犹恍惚。

始知至阳精，明明含中虚。沿旋缀阴魄，斡运乾坤枢。

愿言吸晞景，庶以永年岁。手把扶桑枝，身骑六鳌背。

兹焉对画图，飞梦绕屴崱。一笑天鸡鸣，晴窗已东白。
山居杂诗九十首
曹勋（宋代）

僧相同剃除，其门则异窦。
律仪尚讲论，估禅则乌有。
悟去此大魁，穷说则学究。
与语判此科，是非免纷糅。
送郑别驾督饷还松江 其二
李良柱（明代）

相对西山雪，离筵酒意浓。几陪趋紫阙，今独泛青龙。

已副留恂愿，还追字郑踪。凤凰明月夜，应亦念疏庸。
燕泥
瞿佑（元代）

水溢芹塘过晚潮，土膏滋润长兰苕。绿杨影里和烟拾，红杏香兰带雨调。

旧垒绸缪惟恨晚，空梁零落可怜宵。贪高笑尔双乌鹊，结得危巢易动摇。
哭沈方舟三首 其一
李果（清代）

去冬送汝江上行，今年哭汝隔淮城。念汝寥落走四海，白头客死难为情。

岂无当路可投足，苦心自许无人告，中夜辈歌恒刺促。
夫人閤端午帖子 其九
胡宿（宋代）

宫中应节垂金缕，天上迎祥捧玉卮。更奏开元羽衣曲，年年长愿侍瑶池。
赴试答蔡宗鲁
戴亨（清代）

立身岂必定荣华，计乏娱亲愿渐奢。养志实无田可力，望云空有梦还家。

公车夜渡辽河雪，细雨春开上苑花。顾我与君同出处，时清休种邵平瓜。
长相思
朱敦儒（宋代）

海云黄。橘洲霜。如箭滩流石似羊。溪船十丈长。

人难量。水难量。过险方知著甚忙。归休老醉乡。
美人诗二十二首 其一 楼登
黎景义（明代）

柳外巍楼百尺馀，凝妆凭眺柳条疏。凤凰下上依箫史，燕子凄凉忆尚书。

羿妇近看留作镜，封姨高接剪成裾。王孙远陌寻芳草，目断齐云马足徐。
寄金坛汤进卿
顾逢（宋代）

几度野窗下，看君所寄诗。
识韩虽未遂，说项已先知。
独鹤留晴影，残花怕雨时。
苦无千里远，每恨纳交迟。
和济叔城上数篇 柏
彭汝砺（宋代）

落尽桃花梅子英，一枝霜雪自光荣。猛怜夜月纷纷影，频听秋风细细声。
高阳台 为黄蓉石比部题东坡元符砚拓本
姚燮（清代）

信玺符沉，党碑字蚀，却留此砚人间。红屐苍髯，风流如晤坡仙。

人低瘴海君门隔，写旧诗、洒泪成泉。照乾坤，两表孤忠，片石千年。

大廉不琢元肤腻，有朝云黛汁，隐起如烟。玉局修书，我因吊古凄然。

涪翁当日公为友，等王杨、才望镳联。订神交，媵与文孙，未了文缘。
春兴诗卷次韵四首 其二
欧阳建（魏晋）

投机议论我君同，座上何须一点红。竟夕能为文字饮，似泥谁敢笑仙翁。
孟子·生忧患死安乐
陈普（宋代）

路同平夷多折轴，或因危阻遂安全。
吉凶岂必皆由命，畏玩之中各有天。
偈颂一百二十三首
释普度（宋代）

龙门万仞，到者还稀。
不犯清波，如何进步。
赠王秀翁
黎廷瑞（宋代）

君挟青囊枕中宝，别我去行千里道。
淮南小山访松桂，湘江极浦寻芳草。
侯王有种从何来，富贵在天非可祷。
倘游海上遇安期，归来遗我如瓜枣。
闻诏士呈同僚朱伯英
韦骧（宋代）

圣神虑遗士，豪杰思致身。诏书一飞传，上下交欢忻。

吾侪职山邑，步局志未伸。缅想风云会，廓然忘我勤。
赋朱令水渠
彭汝砺（宋代）

宣城貌古心亦老，自誇渠成非草草。始挈孤忠犯众仇，此身弃绝甘夷岛。

异言塞尽流始通，大功成就民斯保。天子虚心问民利，利如此渠亦须宝。
华凌岭
陈梦雷（清代）

五岳峙方州，台峰争鼎辟。叠嶂凌空冥，苍茫烟雾隔。

东麓耸华凌，奇兀分主客。远望但阴翳，绕趾惮蹑屐。

飘风怒崩崖，奔泉咽乱石。径转渐窈深，千寻列桧柏。

杂树纷榛芜，衰草互狼籍。披荆历磊砢，天地忽迫窄。

群峦相束缚，嵯峨悬峭壁。林杪逗日光，掩霭如将夕。

出谷谓穷际，危峰尚如戟。其巅若可跻，萦回极盘躄。

四顾寂无声，樵苏不留迹。落叶堕空山，如闻人咳唶。

草树此俱枯，穷寒绝地脉。清非神明都，险实虎狼宅。

仆马俱已疲，停鞍聊躅踯。俯视所历峰，点点但空碧。

日昃下层冈，遥遥度阡陌。居人惊我来，相问咸踧。

此山实奥阻，往来道不惜。鸷兽恣吞噬，壮夫亦裂魄。

回首意悄然，雄怀为不怿。丈夫志四方，乾坤宁局蹐。

登临戒高深，步趋亦谨择。既非事王程，胡为轻自适。

高堂方寸心，寒暑未安席。履坦犹多虞，闻此心魂坼。

戒哉人子躯，无事慎行役。
龙王阁
释今■（艹黾）（明代）

亲到龙潭龙不现，独留高阁在云间。云流下界春霖满，龙隐晴空石燕还。

日映檐棂天上阙，风摇岩窦水中山。孤峰盘结他年事，宣老于今尚未閒。
别俞羡长还江东
多炡（明代）

昔寻吴市隐，邂逅虎丘筵。
今理南州榻，予栖白社禅。
风遍别时便，月苦病中圆。
后会江湖外，苍茫定几年？
过古战场
魏野（宋代）

战死掩无坟，生降耻负君。
古今魂易吊，贵贱骨难分。
狐兔迷莎径，乌鸢噪陇云。
谁家有征妇，曾此待回军。
盛暑
陈宓（宋代）

坎泉上施心长泰，离火不炎身自凉。
更把青编静游目，绝无星暑到胡床。
浣溪沙（和张文伯海棠）
王之道（宋代）

过雨花容杂笑啼。淡妆深注半开时。娇娆情态自天姿。

新浴太真增艳丽，微风新燕斗清奇。绿窗朱户雅相宜。
望江南 东山
吴绮（清代）

江左地，当日仗彝吾。一局残棋犹未了，床头人报破秦书。

屐齿犹何如。

今日里，还是旧苍生。丝竹何关天下事，林泉空复古人情。

高卧复谁能。
用元韵答李郎中
王炎（宋代）

冰玉谈清洗老怀，兴浓亦覆手中杯。
平生蜡屐登山惯，岂必因花特地来。
送僧归国清寺
杜荀鹤（唐代）

吟送越僧归海涯，僧行浑不觉程赊。路沿山脚潮痕出，

睡倚松程日色斜。撼锡度冈猿抱树，挈瓶盛浪鹭翘沙。

到参禅后知无事，看引秋泉灌藕花。
庚子年还朝饮酒六绝句 其六
韩驹（宋代）

五侯池沼卷东风，酿作真珠滴小红。但怪外边春色晓，浓华都在沁园中。
舟次鼋湖阻水因由董山 其二
朱槔（宋代）

一川黄浊写昆崙，苦恨南溪不尽吞。三老亦知行意速，时时插竹记沙痕。
送储子椿参假太学时泊舟金陵风亭
李之仪（宋代）

金陵二月春，江上连日雨。暖风初报一番晴，绿浅红深纷无数。

与君已是隔年别，相逢又作临分语。感君情重故可歌，送君心折不成舞。

五年相从如一日，物物讲评穷发缕。爱君正如韝上鹰，畏君何翅文中虎。

未饭已知必下赵，凭轼会观终报楚。逡巡照眼绿袍新，更约十分同一举。
七月一日作
白居易（唐代）

七月一日天，秋生履道里。闲居见清景，高兴从此始。

林间暑雨歇，池上凉风起。桥竹碧鲜鲜，岸莎青靡靡。

苍然古磐石，清浅平流水。何言中门前，便是深山里。

双僮侍坐卧，一杖扶行止。饥闻麻粥香，渴觉云汤美。

平生所好物，今日多在此。此外更何思，市朝心已矣。
北园杂咏
陆游（宋代）

暮年身似一虚舟，付与沧波自在流。
垂地雪云吹不散，且倾桑落脍槎头。
织图二十四首·大起
楼璹（宋代）

盈箱大起时，食桑声似雨。
春风老不知，蚕妇忙如许。
呼儿刈青麦，朝饭已过午。
妖歌得绫罗，不易青裙女。
挽榕山陈同年
陆文圭（元代）

劳劳百年内，人物老沧洲。
大志生难测，微官病即休。
江花自终古，榕树不禁秋。
雌甲嗟独在，衰词咏不收。
再用韵
程洵（宋代）

圣主如天与物春，四方委质愿为臣。设科取士制虽旧，侧席求贤意自新。

扬子词高非篆刻，井春学富独纷纶。行行好上江都策，莫厌京华没马尘。
题画二首
陆文圭（元代）

物物具天机，缘何纸上生。
有时挂素壁，自动亦自鸣。
次韵答王国华
俞德邻（宋代）

甚矣吾衰矣，怀哉予归哉。雀蜃不能化，何用充海淮。

王郎东鲁不，玉质离氛埃。青丝络白马，啸吟浮玉隈。

馀子录录耳，谁敢相朋侪。一朝款柴户，严若问子来。

又疑蒙谷士，汗漫期九垓。嗟我晚闻道，可人常永怀。

乱后苦契阔，襟抱无由开。常深越鸟志，自腼庄栎材。

感子慰离索，驾言且勿催。人生驹过隙，发白不再孩。

鸡鸣舜为善，犬放轲所哀。文字乃其闰，末俗供驩咍。

勖哉圣贤事，充此天降才。赠言愧斐率，过此谁能裁。
鹿伯可郎中园池杂咏·月沼
楼钥（宋代）

玉洁冰清一壑专，箨龙何处引涓涓。
深知月满还亏缺，只学蟾光一半圆。
禅人并化主写真求赞
释正觉（宋代）

默默道游，灵灵破幽。
斗魁光转夜，河汉气澄秋。
入世随流，门庭甚休。
青鞋蹈雨俱胝老，放浪风烟百草头。
减字木兰花（内子生日）
程大昌（宋代）

距春五日。吉语搀先来饮席。易卦占新。八八周轮又再轮。

开年定好。定把笙歌更药里。旧怕无孙。今已蓝袍拥绣荪。
再登亭偶作
赵抃（宋代）

气象三齐古得名，时登表海最高亭。河源一水下青嶂，人物两城如画屏。

邑报有秋期俗阜，守惭无术济民灵。从来狱市并容地，且向樽前任醉醒。
苕川夜宿
高逊志（明代）

山绕荒城水自流，霜空月色满溪楼。
夜长欹枕浑无寐，二十五声都是愁。
悼觉庵 其三
释慧空（宋代）

鸟道玄关方打脱，刀山剑树又跻攀。老来别得安身法，八面朱门夜不关。
偈二十四首 其二十一
释守卓（宋代）

逢庚则伏，狸奴昨外暍死。遇明则苏，白牯今朝律活。

则活则死，则死则活。死活两忘，是个什么。到这里，也须是个汉始得。
曹太尉西征
石延年（宋代）

仁者虽无敌，王师尚有征。
独乘金厩马，都领铁林兵。
肃气关河暮，屯烟部落晴。
旗光秋烧合，甲色夜江横。
士喜击中鼓，虏疑闻后钲。
无私乃时雨，不杀是天声。
濯濯前谁拒，堂堂彼自倾。
寒逾博望塞，春宴隗嚣城。
外使戎心伏，旁资帝道平。
公还如画像，为赞学班生。
李忠定公挽诗
吴冈（宋代）

才大时难合，言深道转艰。
去朝吾不负，巧谮尔何颜。
袖手功名外，忘怀水石间。
苍生不知恨，犹望起东山。
和后村三绝句 其三
林希逸（宋代）

衰翁分已绝尘缘，自和新诗醉击辕。不是灯灯相照者，个中消息也难言。
登河防口边城
潘其灿（清代）

山海居庸千里长，前朝于此重边防。藩篱属国亡三卫，屏蔽中原恃一墙。

保塞规模传魏国，筑台形制说南塘。而今中外为家日，直北舆图接大荒。
熙宁望祭岳镇海渎十七首
佚名（隋代）

景风应律，朱鸟开辰。
肃肃明祀，嘉笾列陈。
牲用牲物，乐奏蕤实。
克绥永福，祐此下民。
和郜彦清州判莫春寓僧舍
谢应芳（元代）

箧藏湘帙沁云香，手阅金经掩竹房。
门外不知春早晚，绿阴池满日初长。
尤木石荐术士松庵求书以诗送之
李曾伯（宋代）

冲寒得得过吾门，切莫谈天不原闻。
种木十年甘自许，寄梅千里欲何云。
人谁相记怀明月，我已无心等片云。
右向霸陵逢醉尉，不须与说故将军。
寄鄂季弟幼霖并寄仲弟次舟 其二
傅若金（元代）

吾亲双鬓日纷纷，为客艰难不使闻。养老只须常善饭，生儿何使总能文。

书同洛下思黄耳，心似河阳见白云。季弟还家报兄好，归期犹恐过春分。
偈颂七首 其二
释亮（宋代）

两个屎橛，合作一团。熏天炙地谁能嗅，千古丛林作话端。
送石曼卿赴阙
张方平（宋代）

功名本不与人期，人取功名亦系时。蜀相閒居久龙卧，马周狂醉竟谁知。

将军身到衡庐问，英主心惊奏牍奇。宣室思贤方空席，去陈经济勿迟迟。
戏题酒肆
陈棣（宋代）

一气无私万物春，小儿造化果能神。
鸟啼花发遽如许，酒病诗能那厌频。
倒著敢期山简醉，典衣谁计少陵贫。
上林五祚他年赋，姑作临邛涤器人。
和周明瞻秋香五首
吴芾（宋代）

恼人风味冠江南，浪蕊浮花总觉凡。
对此自宜文字饮，不须更倩玉纖掺。
双照八咏 其四 幽径坐月
成鹫（清代）

曲径花光裛露漙，拥衾争爱夜珠寒。经归法藏禅归海，物外何人不受瞒。
寄宏叟恢上人
顾逢（宋代）

留吴几两月，每见若亲知。
却恨临行日，相寻不见师。
黄花篱下酒，白发坐中诗。
别后频思忆，书成欲寄谁。
送义青偈
释圆鑑（宋代）

须弥立太虚，日月辅而转。
群峰渐倚他，白云方改变。
少林风起丛，曹溪洞帘卷。
金凤宿龙巢，宸苔岂车碾。
寄和印心石屋之作
韩永元（清代）

送春馀恋趁初晴，高阁微风瞰远城。叠架香尘生墨晕，曲栏晴昼落棋声。

山中把酒参同社，江上谋田忆旧盟。芳夏小园多韵事，经衣尽日树间行。
发彭泽
孔武仲（宋代）

御风南去觉泠然，今日无惭御寇仙。
庐岳奇峰将出地，丰城宝气已连天。
诗书未敢当谋帅，忠信由来可涉川。
正仗江神扶羽翮，解帆江浦夕阳边。
书院杂咏 假山
王十朋（宋代）

君有好山僻，叠山亭院间。不遮山外眼，又得见真山。
次韵和台源诸篇九首之群玉峰
黄庭坚（宋代）

洞天名籍知第几，洞口诸峰苍翠堆。
雕虎啸风斤斧去，飞廉吹雨晓烟回。
日晴圭角升云气，月冷明珠割蚌胎。
种玉田中饱春笋，仙人忆得早归来。
句
范雍（宋代）

日下涢川暮，烟横梦泽秋。
桂林中秋舟泊訾家洲同似景侄赏月 其二
黄公辅（明代）

旅夕逢三五，维舟近卜林。山僧供素品，晚酌佐情深。

夜寂风生袖，月移岸徙阴。亭杯不可问，此夕他乡心。
浮世
王翥（宋代）

浮世惟高枕，平生有敝裘。江花中酒日，巴雨落帆秋。

老矣英雄事，愚哉盗贼谋。啼猿长自在，一笑下沧洲。
秦少游题郡中蓬莱阁次其韵
程师孟（宋代）

半天钟鼓宴峥嵘，早晚阴晴景旋生。
湖暖水香春载酒，月寒云白夜闻笙。
金龟破海头争出，玉鹭排烟阵自横。
我是蓬莱东道主，倚栏长占日初明。
元日二首
冯时行（宋代）

日月新年节，乾坤旧观还。
郁葱浮晓雾，紫翠动晴山。
御气笼宫阙，朝班杂佩环。
遥知王会散，喜色粲天颜。
送戴徵士还山
李端（唐代）

柔桑锦臆雉，相送到烟霞。独隐空山里，闲门几树花。

草生杨柳岸，鸟啭竹林家。不是谋生拙，无为末路赊。
晚游西郊 其二
赖世观（清代）

夕阳西坠半孤村，鸟语声中树色翻。牧子横牛吹短笛，閒来坐看菜花园。
杂曲歌辞。第六彻
佚名（唐代）

闺烛无人影，罗屏有梦魂。近来音耗绝，终日望君门。
晚霁
孙一元（明代）

晚来雨初霁，烟火隔林微。
一径牛羊入，孤村桑柘稀。
长天下远水，积雾带岩扉。
月黑闻人语，溪南种树归。
苦笋
洪咨夔（宋代）

临轩解褐赐汤沐，一节两节水苍玉。
气严惯尝志士胆，格高厌食太官肉。
此君可人如西湖，荷边冰簟三更铺。
心知爽快不宜过，奈此风月人间无。
满江红（送郡守美任）
姚勉（宋代）

万里西风，吹送到、五云鸾纸。□催促、文章太守，入朝花底。清节高横秋一片，仁风散作春千里。漾恩波、溶泳锦江中，深如水。

难卧辙，留行李。但侧听，星辰履。看麒麟案侧，即催荣侍。红药香中翻诏草，紫薇影畔裁诗绮。更宸旒、已自覆公名，金瓯里。
次韵管尉见赠
韩淲（宋代）

相逢一笑浙江滨，朝市谁云喜脱身。指点乡关有滋味，诗来尤足洗缁尘。
窦七中丞见示初至夏口献元戎诗，辄戏和之
裴度（唐代）

出佐青油幕，来吟白雪篇。须为九皋鹤，莫上五湖船。

故态君应在，新诗我亦便。元侯看再入，好被暂流连。
江邻几邀食馄饨学书谩成
梅尧臣（宋代）

老肌瘦腹喜食热，况乃十月霜侵肤。
与君共贫君饷我，吹虀不学屈大夫。
前时我脍斫赬鲤，满坐惊睨卒笑呼。
诚知举筹意浅狭，一餐岂计有与无。
延平郡学有小阁予名之曰穹林云壑和叶教韵
陈宓（宋代）

山水胡为仁智好，正缘真味少人知。
曲肱饮水忘言处，更着胸中此段奇。
丰年
赵葵（宋代）

一犁春雨足生涯，黍稷桑麻已满略。
轵头今年风景好，村村社酒乐农家。
千尺雪题句
弘历（清代）

湣湣淑淑复湝湝，远带云林近绕阶。松竹有声三友别，陶匏不绕八音谐。

秋风秋月常如是，江北江南底各侪。小异支硎千尺者，襄阳抱宿托高怀。
别金陵道次五显旧游口占授章余李三友
吴与弼（明代）

客中欣遇二三生，送送无端故国情。佳丽山川同一览，楼台高下凤凰城。
濯濯江汉女
周霆震（元代）

濯濯江汉女，幽贞出良家。十年守空帏，夫婿天之涯。

良夜秉明烛，悉心务丝麻。忆昨秋风起，河洛昏尘沙。

伤彼朱丝弦，逸响趋淫哇。朝为御沟柳，暮作陌上花。

世态固应尔，委置勿复嗟。所悲在新春，雨露凝朝华。

感此深闭门，渊冰虑弥加。藏玉万仞冈，守护盘龙蛇。

投珠千顷波，光燄惊鱼虾。夫婿会有期，岂问岁月赊。

寸心如皦日，终始宜无瑕。
水调歌头 其七 十三夜，同官载酒相别，不见月作
刘克庄（宋代）

怪事广寒殿，此夕不开关。林间乌鹊相贺，暂得一枝安。

只在浮云深处，谁驾长风挟取，明镜忽飞还。玉兔呼不应，难觅臼中丹。

酒行深，歌听彻，笛吹残。嫦娥老去孤另，离别匹如闲。

待得银盘擎出，只怕玉峰醉倒，衰病不禁寒。卿去我欲睡，孤负此湖山。
楼台之下有室盖主人挟图籍与居之所也
郭之奇（明代）

至哉虚白位，朴素此中居。蓄积终古事，顾慕以诗书。

图箓供幽讨，心理同卷舒。庶几寝食益，杳杳性情馀。

有时泯省想，嗒丧抑天嘘。起对夕阳末，行吟见星初。

永怀不可既，于此亦何如。
临江仙（宿僧舍）
毛滂（宋代）

古寺长廊清夜美，风松烟桧萧然。石阑干外上疏帘。过云闲窈窕，斜月静婵娟。

独自徘徊无个事，瑶琴试奏流泉。曲终谁见枕琴眠。香残虬尾细，灯暗玉虫偏。
精膳郎中侯纶母张宜人寿七十
顾清（明代）

五丝蹙云双帔长，珠冠翠蕤明两珰。早年身侍两姑傍，良人执戟戍边方。

齐眉举按上高堂，夜灯课子青藜光。良人已矣诸孤昌，大者名在六郡良。

小者南省尚书郎，诸孙阶下俨成行。瑶环瑜珥间珩璜，花前迭进奉霞觞。

花枝拂帘风日香，人间总谓天茫茫。有如人斯天岂忘，新年七十鬓微霜。

药饵不御身康强，门前晋水春洋洋。谓君酿取酒千缸，君家此乐殊未央。
次韵李参政湖上杂咏录寄龙鹤坟庐
魏了翁（宋代）

世有傀儡棚，帐幙深遮围。
衣冠巧装饰，观者迷是非。
自谓真好手，不知若为归。
五祖送六祖渡江并船子接夹山赞
释了惠（宋代）

一叶舟离港口，一桡外无可有。
子不知羞，父不觉丑。
丑恶羞惭，万年不朽。
岂不见黄梅路上数株松，带雨含烟，
一似朱泾堤畔柳。
六州歌头
刘过（宋代）

镇长淮，一都会，古扬州。升平日，珠帘十里春风、小红楼。谁知艰难去，边尘暗，胡马扰，笙歌散，衣冠渡，使人愁。屈指细思，血战成何事，万户封侯。但琼花无恙，开落几经秋。故垒荒丘。似含羞。

怅望金陵宅，丹阳郡，山不断绸缪。兴亡梦，荣枯泪，水东流。甚时休。野灶炊烟里，依然是，宿貔貅。叹灯火，今萧索，尚淹留。莫上醉翁亭，看＿＿雨、杨柳丝柔。笑书生无用，富贵拙身谋。骑鹤东游。
寄题喻叔奇国傅郎中园亭二十六咏方池
杨万里（宋代）

水精方局石桥仙，知是柯山几代孙。
月借繁星作棋子，夜寒睹得一金盆。
初夏
姜特立（宋代）

催成新夏荷浮翠，送尽余春柳褪绵。
正是清和好时节，嫩柯娇叶媚晴天。
赠金陵明上人
林逋（宋代）

高社似东林，修行岁月深。
讲多删旧抄，斋早唤幽禽。
上国名流重，诸方学者寻。
长因对清话，山阁转松阴。
锯解令
杨无咎（宋代）

送人归后酒醒时，睡不稳、衾翻翠缕。应将别泪洒西风，尽化作、翠肠夜雨。

卸帆浦溆。一种恓惶两处。寻思却是我无情，便不解、寄将梦去。
迢迢高楼和紫烟
曹勋（宋代）

迢迢高楼入紫烟，上连阿阁巢青鸾。
青鸾飞飞不复返，朱甍碧瓦空般般。
而今燕雀互栖止，便便饱逸嗤鹰鸇。
黄金台废燕昭死，嗟嗟谁复旌遗贤。
和刘后村梅花百咏
方蒙仲（宋代）

乐事赏心谁不有，可人胜士古来难。
樽前莫怪同游少，恐被梅花白眼看。
春阴
张耒（宋代）

春山苦多昏，阴霭昼长暝。
鸟鸣欲成巢，冰泮鱼已泳。
薄寒方未已，惨切有余劲。
霏霏晚雨飘，黯黯夕氤凝。
高鸿戢南翮，布谷谨新令。
班班农在耕，冉冉麦将盛。
官闲倦无侣，览物偶乘兴。
无辞数携酒，溪柳黄欲映。
将入靖州界适值肩吾生日为诗以寿之
魏了翁（宋代）

滔滔今古满双鬓，纳纳乾坤归两眸。
自有江山几千载，颇曾有引主宾不。
哀孙炎
夏煜（明代）

垂老戎马閒，相知复何有。幼与孙炎交，于今俱白首。

炎也雅好孙，落魄惟耽酒。醉中有神助，不放持杯手。

才豪不受羁，焉肯事田亩。精勤脱颖出，盘错迎刃剖。

浪迹帝王州，结交英侠薮。喈喈朝阳桐，濯濯新春柳。

南北暗兵尘，妖星下天狗。我皇入金陵，一见颜色厚。

高谈天下计，响若洪钟叩。即拜丞相掾，奉身事明后。

再分太守符，兼绾都官绶。栝苍实重地，豹虎白日吼。

皇曰汝孙炎，其往总制某。再拜谢不敏，宠命敢虚受。

一年风俗淳，二年民物阜。三年远人归，上表请官守。

文章曹刘亚，政事龚黄右。旧岁过金华，与炎适相偶。

寒灯夜半花，春盘雪中韭。终宴竟忘疲，落月斜半岫。

临分各上马，揽辔复立久。为言有小女，离家方襁负。

今来已五周，见父能认否。未必到家期，封书附姑舅。

置书箧笥间，才隔两月后。墨色尚未乾，语音犹在口。

胡为内变生，失我平生友。复恐是梦中，仰天当户牖。

斗柄昏建辰，月魄夕在酉。乃知真死矣，恸哭吞声呕。

复闻遇害时，捍刀落双肘。奋怒发冲冠，大骂血漂臼。

维时东南天，彗出芒如帚。淫淫苦雨愁，晔晔惊雷走。

魂兮早归来，空山不可狃。我过谁与规，我病谁云灸。

春酒酿蔷薇，酹子坟山首。西京七叶貂，零落成草莽。

既有千载名，焉用百年寿。峨峨冯公岩，与子同不朽。
赠韦赞善别
杜甫（唐代）

扶病送君发，自怜犹不归。只应尽客泪，复作掩荆扉。

江汉故人少，音书从此稀。往还二十载，岁晚寸心违。
题徐昭法山水
王颂蔚（清代）

乙酉春阅海王肆，此帧弃置墙壁间。蠹蝇玷识者少，购之三百青铜钱。

拂拭锦贉露奇秀，平远如见江南山。昭法先生昔飞遁，弱冠早赋《招隐》篇。

布衣草履绝城市，涧上上沙诛一廛。终身不受安邑馈，日高往往无{炊鬲}烟。

潜庵慕道屏车骑，末由一睹园绮颜。俗流好事幻赝鼎，谓曾造膝相周旋。

骨董之羹不足道，独惜轻䃣贞玉坚。作此画时岁癸酉，是为康熙卅二年。

不署元号题甲子，柴桑思晋心皦然。先生时年七十二，慭遗一老应华颠。

越岁甲戌便委蜕，遗人间世登上仙。我因重续图经记，十年前曾寓渎川。

闲随巾拂拜祠下，寒泉秋菊歌神弦。涧户无人夕阳静，时有白鹤飞上天。

水流绕屋岩花笑，但闻琴筑鸣涓涓。于今聊浪万人海，青山不到轩窗前。

芝讪鹤怨良自愧，衣化为缁何能湔。秋风起兮我当去，扁舟采莼西涧边。
留别僧讷
贺铸（宋代）

冗从西班谁比数，牛侩马医犹尔汝。
诗解穷人未必工，苦调酸声效梁父。
荥阳道人方外交，谓我有言追屈骚。
骊珠不惜弹黄雀，狗尾何堪联晋貂。
秦淮潮上扁舟发，後日相思一书札。
千里同风了了然，人闲无处无明月。
峡中得风挂帆
杨万里（宋代）

楼船上水不寸步，两山惨惨愁将暮。
一声霹雳天欲雨，隔江草树忽起舞。
风从海南天外来，怒吹峡山山倒开。
百夫绝叫椎大鼓，一夫飞上千尺桅。
布帆挂了却袖手，坐看水上鹅毛走。
谒照师塔二首 其一
释宗敏（宋代）

苧麻删补后，法律渐凌迟。一字谁褒贬，三宗绝见知。

奔驰事名相，逸荡傲行持。独有芝园老，提纲继祖师。
赠杨紫卿上舍北行兼简汤海秋
左宗植（清代）

泉林有佳士，抗志凌云霄。艰虞鍊奇骨，郁屈成骞超。

我怀素心人，邂逅非一朝。清风江上来，扫榻联残宵。

吟君《春星》诗，发藻亲风骚。谁言子云吃，乃擅太白豪。

谐谈杂药石，饮我真醇醪。嗟予久索居，嘤鸣求其曹。

常恐志节堕，日月如丸跳。昨者汤海秋，千里寄璚瑶。

上言加餐食，下言厉孤标。今又喜见君，有如漆入胶。

由来气类感，开怀乐陶陶。愿言数晨夕，伊人永逍遥。

黄鹄忽远别，千里长安郊。君才遇知音，广乐罗弦匏。

宁当嗑皇荂，而不登琅璈。文章虽有神，语道未云高。

真契在千载，努力各所操。傥遇抟南子，为言思念劳。
种梅
史文卿（宋代）

素与梅花自有缘，又移几本种庭前。
镜中一半閒风月，不属王郎载雪船。
续青城山四咏·香积寺
文同（宋代）

道险转诘曲，山深愈巑岏。
行松耳目清，入竹襟袖寒。
殿阁红芙蕖，岩峦碧琅玕。
高僧把金字，拥衲对云看。
题露荷风柳扇面二首 其一
张昱（元代）

犹恐丹砂染未匀，波中影是镜中身。长眉画向春风里，不许人间更效颦。
刘 其二
周紫芝（宋代）

五更木鱼鸣绕屋，唤起乌衣晓登木。敲残千叠万叠声，乱尽长清短清曲。

天边孤月犹复明，世上黄粱欲炊熟。老人虽起亦何营，但饮南窗一杯粥。
吴。太史慈
孙元晏（唐代）

圣德招贤远近知，曹公心计却成欺。

陈韩昔日尝投楚，岂是当归召得伊。
去者日以疏
郑学醇（明代）

旷野独行迈，宿莽萋以腓。顾瞻宛与洛，第宅纷崔嵬。

山川洵云美，久客当何为。岂无今所欢，不如故所知。

顾为双黄鹄，奋翅俱高飞。